- Aposolo
- <
- 14
- >

14
Pologani Panapasigania Aikoniamu uꞌana Yisasi mono kea hamapai-mainaꞌe.
1 Pologani Panapasigania Aikoniamu elavi-vaꞌyi huꞌana Yuta veaꞌmogami mono nopi haiꞌana kanale mono ke hamapaiꞌageꞌya kasagoꞌya Yuta veaꞌmoꞌyaene Kaliki veaꞌmoꞌyaene haviꞌya amakupi maleꞌya amametiti humainae. 2 Naꞌa haꞌanagi nagoꞌa Yuta veaꞌmoꞌya “Yisasi kelefena tametiti ohugahune.” huꞌya nehaya Yuta veaꞌmoꞌya havige huꞌya Isaleli vea omainaya veaꞌmogamina Yisasi anagafe “Kefo kava nehae.” huꞌya hu-atile-male huꞌya amaipa kafa hematenae. 3 Naꞌa hayanagi Pologani Panapasigania ayaꞌaya kana anile maineꞌana tokiyaꞌage huꞌana Anumayamo kea huhalaꞌageno Anumayamoꞌa anaya huno agaiꞌa kayone humatesia kea havisayafene huno tokiyaꞌa anamigeꞌana tokiyaꞌage avame yaꞌyaga humainaꞌe. 4 Ani kava haꞌageꞌya ani kumate veaꞌmoꞌya tolefi aliꞌya fako huꞌya nagoꞌa veaꞌmoꞌya mage hae “Yuta vayaꞌmoꞌya tamage nehae.” huꞌya hayanagi nagoꞌa veaꞌmoꞌya mage hae “Aꞌao, Aposolo vayaꞌmoꞌya tamagea nehae.” huꞌya humainae.
5 Huteꞌya Yuta vayaꞌene Isaleli vea omainaya vayaꞌene kava vayaꞌamiene mage hae “Pologani Panapasiganina ali haviya hunateteta yafa kaꞌyoteti hanaesunageꞌana faligaꞌe.” huꞌya humainae. 6-7 Hageꞌana mani kea haviteꞌana faleꞌana Likonia kotega hanea kumatalate Lisitala kumateꞌene Tepe kumateꞌene uꞌana anilega hanea kumaꞌyagalega umaineꞌana Yisasifena kanale mono kea hamapai-mainaꞌe.
8 Lisitala kumatela nago kanoa maine. Ani kanoa atenelegati aiya avayu humai kanoa vaiyatete nohia kanoa anile mopale maine. 9-10 Mopale maineno Poloꞌma hia kea maino nehavigeno Poloꞌa aulu heno ageana ani kanomoꞌa Yisasifema havino agupi maleno ametiti hia tokiyaꞌa hanegeno Poloꞌa agupinaga havia kea ago haviteno ala kegefafiti mage huno hie “Kaiya ayepi huka hetika maiyo.” huno higeno aupaꞌa halelako humaino hetino ute ete humaine.
11 Ute ete higeꞌya alitalu humainaya veaꞌmoꞌya Poloꞌma hutea kavala ageteꞌya ala kefiti ailalupeꞌya Likonia veaꞌmogami kefiti mage huꞌya hae “Tagai anumayatia vaya kana huꞌya tagaitela elavi-mainae.” huꞌya humainae. 12 Nehuꞌya Panapasife “Nago anumayati maine. Agia Susi maine.” huꞌya nehuꞌya Poloꞌa kasagoꞌya kema hia yafe “Nago anumayati maine. Agia Hemesi emaine.” huꞌya humainae. 13 Susi agima alisaga nehaya nona ani kumaꞌmo agegayalega hanegeno ani note kava kanomoꞌa ve pulumakaene taꞌmu vailinea auseꞌaene ani kumaꞌmo hiꞌonale alino mukiꞌa veaꞌnene ani tole kanomofe pulamaka heꞌya kae-salamana hunategahe humainae.
14-15 Hunategahe nehageꞌana Aposolo kanolatamogania Pologani Panapasigania mani kea haviteꞌana “Havi kava hugahe nehae.” huꞌana kenaꞌania ali hatata hutaleꞌana anima alitalu humainaya veaꞌmogami amuꞌnopi anaiyayeꞌana vaꞌaꞌyamogani ala kefiti mage haꞌe “Nelaꞌafugatamae naꞌa higetama mani kavala nehae? Taꞌagaya vayatafa mainoꞌagi tamakai kana hutaꞌa mopale vaya mainoꞌe. Kanale mono kea tamahapaigahe taꞌagaya emainoꞌe. Afa kava hutama haimula omale maniꞌmo agi alisaga nehagi ani kavala neꞌataletama tamakuꞌa aiyahae hutama Anumaya Kotina tamakuꞌa amitafa hiho. Ani Anumaya Kotiꞌa ofalisia kano maine. Ikaꞌene mopaene hageliꞌene talo humalene. Mukiꞌa ani lipi mainaya kafayagaene ikatega mainaya namaene mopale mainaya afuene veaꞌnene talo humaleneane. 16 Nayo kanafina alu nofi alu nofi veaꞌnemoꞌya amakaiꞌami hamaiya kate vaiyatete maiꞌya hageno Anumaya Kotiꞌa kahegi oꞌamatene 17 Kahegi oꞌamateneanagi ‘Nagaya ma mainoe.’ huno amaveligahe huno kanale kavala humateno ikapinagatila kola lamamino hoyafina kanale kavela lamamino tamaku tamamemoꞌa muse hisia yana male hiya hulamatene.” huꞌana nehaꞌe.
18 Mani kea haꞌanagi ani veaꞌmoꞌya anakaila afu heꞌya kae-salamana henategahe nehageꞌana “Aꞌao.” huꞌana tokiyaꞌage ke haꞌa yafe atalenae.
19 Nagoꞌa Yuta vayaꞌmoꞌya Atiokutiꞌene Aikoniamutiꞌene anile evaꞌyi huꞌya alitalu humainaya vayaꞌmogami amaipamona huꞌya ali hetimatageꞌya yafa kaꞌyoteti Polona haeteꞌya agayana higeꞌya “Ago fali-maine.” huꞌya amakesa haviteꞌya kumaꞌmona malaga avayu huꞌya mo talenae. 20 Mo talayanagi Yisasife haviya amakupi malenaya vayaꞌmoꞌya ayaꞌamoꞌya me maigagitageno anileti hetino kumatega mo faeteno kotigeno Panapasiꞌene Tepe kumala neꞌataleꞌana umainaꞌe.
21-22 Vaꞌaꞌyamogani ani kumate vayaꞌmogamina Yisasi mono kea hamapaiꞌageꞌya kasagoꞌya veaꞌmoꞌya Yisasife haviꞌya amakupi maleꞌya amametiti hageꞌana eteꞌana Lisitala kumate haiteꞌana Aikoniamu haiꞌana Atioku kumate evaꞌana anile maineꞌya Yisasife haviꞌya amakupi maleꞌya amametiti humainaya veaꞌmogami amaku amamema ali lokiya vaisaya kea mage huꞌana hamapaiꞌe “Tokiyaꞌage hutama tamakuꞌa Yisasina amitafa haya yana mukiꞌa kanafina ani katekeꞌya vaiyatete hiho. Anumaya Kotife ‘Kava yagailato.’ huꞌya nehaya veaꞌmoꞌya ma mopale mainageno kana yaꞌyagamoꞌa amaugafale falote hisianagi haenagaꞌa kanale kumatela ugahae.” huꞌana hamapaiꞌe. 23 Alu mono note alu mono note ute ete huꞌana kave mosiꞌya Anumayamotega havigeꞌya Yisasina amakuꞌama aminaya vayapiti kava yagaisaya soka vayala hapaliꞌana “Kagayae kagayae.” huꞌana humateteꞌana mage haꞌe “Tamakuꞌama amitafa haya Anumayamo ayapi tamaya hisia yafe nelamatoꞌe.” humateteꞌana amateteꞌana umainaꞌe.
Poloꞌene Panapasiꞌene eteꞌana Silia kotega hanea kumala Atioku kumate elavi-mainaꞌe.
24 Elaviꞌana Pisitia kola mogaseꞌana nago Pamafilia hanea kumala Pega kumate evaꞌyi humainaꞌe. 25 Pega kumate veaꞌmogamina Yisasi mono kea hamapaiteꞌana anileti neꞌamataleꞌana Atalia kumate tavi-mainaꞌe. 26 Anileti tipi kalefi haisaga humaiꞌageno anavaleno vigeꞌana Atioku kumate eteꞌana hai-mainaꞌe. Nayona ani kumate maineꞌya Yisasina amakuꞌa aminaya veaꞌmoꞌya “Anumaya Kotiꞌa tanaya hisigetana agai kea mohamapaiꞌo.” huꞌya hunatenaya kumatelagiꞌana ani aliꞌyana ali-vayayeteꞌana eteꞌana umainaꞌe.
27 Ago evaꞌyi huꞌana Yisasi anagafe “Melitalu hiho.” haꞌageꞌya ageꞌana Anumaya Kotiꞌa anakaiꞌene tokaeno mainegeꞌana mukiꞌama humainaꞌa kavafena hamapaiteꞌana Isaleli omainaya veaꞌnene Yisasife haviꞌya amakupi maleꞌya amametiti haya yafe Anumaya Kotiꞌa fita ago yakimatene huꞌana hamapaiꞌe. 28 Ani Atioku kumatela Yisasi kema nehaviya veaꞌnenena ayaꞌaya kanagefa anilega mainaꞌe.

- Aposolo
- <
- 14
- >

© 2002 WBT